‘Ncopp’ô ggiurnale ‘e lunnedì 14 ‘ottombre ‘nce steva nn’articulo ‘ntitulato “*La pasta: l’oro di Napoli* “. E overo parlammo ‘e nu trisoro, si ‘a pruduzzione ‘taliana ‘e pasta rummàne ‘a primma ‘e tuttequante (3,36 meliune ‘e tunnellate, quase 2 meliune spurtate) e ssi sulo int’ ‘a Campania ‘nce stanno 500 azziende che ppruduceno pasta ‘e primma qualetà. Int’a Cetà Metropolitana ‘e Napule tenimmo 166 stabbelimiénte e, ‘nfi’ d’ ‘o XV seculo, âmmo sempe avuta ‘a tradezzione antica e nnobbele d’ ‘e màste pastare. Ô 1878, sulo a Ttorre â Nunziàta, ‘nce stevano 85 muline e 125 pasteficie, addò faticavano 2500 crestiane. Nu’ nne parlammo ‘e Gragnano che, ô 1845, ‘e Burbone facettero addeventà ‘a capa cetà d’ ‘e maccarune, e addò pure mo’ ‘nce stanno na ventina ‘e stabbelimiente che ppruduceno pasta c’ ‘o marchio *IGP.*

‘E maccarune fanno parte d’ ‘a tradezzione culturale napulitana. Songo quase ‘e cculonne d’ ‘a napulitanetà, na felosofìa d’ ‘o ccampà abbasata pure ‘ncopp’a cchello che sse magna e a ccomme se magna. Abbasta ca ppenzammo ê ditte antiche d’ ‘o populo napulitano, addò ‘e maccarune accumparisceno spisso. Però s’hann’ ‘a appriparà bbuono, *commiffò*. Pe cchesto ‘e pperzone ‘nzìpete so’ cchiamate *“maccarune senza sale”*, *“…senz’ ô ccaso”* o *“…senza pertuso”*. Ati ppruverbie ce parlano ‘e quanno na cosa arriva a llicchetto (“*E’ caduto ‘o maccarone dint’’o ccaso*” / “*Cadé comm’ ô ccaso ‘ncopp’ ê maccarune*”); ‘e chi nu’ ttene nisciuna còrpa (“*E’ ‘nnucente comm’a ll’acqua d’ ‘e maccarune*”) o d’ ‘o mmassimo d’ ‘a dispunibbeletà (“*‘Mmità uno a ccarne e mmaccarune*”. Nu’ cce scurdammo po’ ‘e chello che sse diceva tanno: “*‘E cchiacchiere s’ ‘e pporta ‘o viénto, ‘e maccarune rienchieno ‘a panza*”, o: “*E’ mmeglio nu maccarone che cciento vermicielle*”.

A cchille ‘mméce che sse ne vanno chianu-chiano, cuoncie-cuoncie, songo ‘nderizzate ati ppruverbie: “*‘E maccarune se magnano teniente-teniente*”; “*Matremmonie e mmaccarune caure-caure*!”, o: “*Quanno ‘a cauràra volle, menace subbeto ‘e maccarune*”. Eggià, pecché n’atu pruverbio ancora avvisa: “*Quanno so’ sicure-sicure, ‘e maccarune se nne fujeno ‘a ‘int’ ô piàtto*”. ‘Sta felosofìa ‘maccaroneca’ ce vene ‘a secule ‘e storia ‘e nu populo capace, accorto e ccanzaniello, che pperò spisso se truvaje arravugliato, gabbato, ‘mbrugliato, ‘mpapucchiato e trappuliato ‘a chi ll’arrubbaje perzì *‘e maccarune* ‘a int’ ô piatto. ‘O fatto curiuso è cche ppure mo’ ô ssud tenimmo ‘e cchiù mmeglio prudutte d’ ‘a terra (vino, uoglio, frutta, verdumma, furmagge, muzzarella, pane, pasta…) e pperò ‘o 90% d’ ‘e denare che nnuje ‘terrune’ spennimmo (70 meliarde d’eure ogn’anno) serveno p’accattà ‘a rrobba d’ ‘o nnord !

Pe cchesto facimmo bbuono a cce scetà e ppiglià cuscienzia ‘e chello che nnuje Meridiunale tenimmo a ppurtata ‘e mano: nu patremmonio gruosso assaje, che nn’ âmmo saputo apprezzà e vvalorizzà bastantamente. Nu’ cce manca niente, tenimmo nu sacco ‘e prudutte ‘e primma qualetà - propeto comm’ â pasta - e ‘mméce facimmo ‘a scemità ‘e ll’accattà ‘a fora. Pirciò pure si, comme dice ‘o pruverbio, *se nne so’ fujute ‘e maccarune ‘a int’ ô piatto,* vedimmo ‘e ce sta’ cchiù attiente e mmantenimmoce caru-caro ‘stu trisoro d’ ‘a casa nosta. Diverzamente, sarrìamo overo ‘nzìpete comme…*’e* *maccarune senz’ ô ccaso*!

--------------------------- **16.10.2019**